KOMISIJOS ATASKAITA 29-OJI METINĖ ES TEISĖS TAIKYMO STEBĖJIMO ATASKAITA (2011 M.) /* COM/2012/0714 final */





Komisijos ataskaita 29-oji metinė ES teisės taikymo stebėjimo ataskaita (2011 m.) Įvadas Europos Sąjunga negali pasiekti politinių tikslų, jei valstybės narės neveiksmingai taiko ES teisę savo teritorijoje. Komisijos ir valstybių narių atsakomybės sritys aiškiai apibrėžtos Sutartyse. Valstybės narės atsako už tinkamą acquis[1] taikymą ir privalo tinkamai bei laiku perkelti direktyvas į nacionalinę teisę. Komisija atsako už valstybių narių veiksmų stebėjimą ir atitikties ES teisei užtikrinimą, pavyzdžiui, taikydama oficialias teisines procedūras. Kad politika būtų įgyvendinama veiksmingai, prieš pradėdama oficialias pažeidimo nagrinėjimo procedūras Komisija kartu su valstybėmis narėmis bando efektyviai ir patenkinamai išspręsti piliečiams, įmonėms, NVO bei kitiems suinteresuotiesiems subjektams dėl ES teisės taikymo kylančias problemas ir išnagrinėti jų skundus. Jei problemų nepavyksta išspręsti, Komisija gali pradėti oficialias pažeidimo nagrinėjimo procedūras (pagal SESV 258 straipsnį[2]). Procedūros gali būti iškeltos dėl vėluojančio ar netinkamo direktyvų perkėlimo į nacionalinę teisę arba dėl blogo teisės taikymo. Šioje ataskaitoje aptariami rezultatai, susiję su pagrindiniais ES teisės taikymo aspektais, ir apžvelgiami strateginiai klausimai. Kartu su šia ataskaita teikiamuose Komisijos tarnybų darbiniuose dokumentuose nagrinėjami pagal sektorius ir valstybes nares suskirstyti ES teisės taikymo rezultatai bei sunkumai. 1. Direktyvų perkėlimas į nacionalinę teisę 1.1. 2011 m. direktyvų perkėlimo į nacionalinę teisę apžvalga 2011 m. valstybės narės turėjo į nacionalinę teisę perkelti daugiau direktyvų nei ankstesniais metais (131, o 2010 m. – 111). 2011 m. gerokai daugiau direktyvų vėluota perkelti į nacionalinę teisę nei ankstesniais metais. 2011 m. Komisija pradėjo 1 185 pažeidimo dėl vėluojančio direktyvų perkėlimo nagrinėjimo procedūras, palyginti su 855 2010 m. ir 531 2009 m. 2011 m. pabaigoje dar nebaigtos nagrinėti 763 vėluojančio perkėlimo bylos, t. y. 60 proc. daugiau nei iki 2010 m. pabaigos. Vėluojančio perkėlimo stebėjimas – vienas Komisijos prioritetų[3]. Komisija skiria valstybėms narėms baudas pagal SESV 260 straipsnio 3 dalyje nustatytą baudų sistemą, jei jos direktyvų neperkelia laiku (išsamiau aptariama 1.2 punkte). Šioje lentelėje pateikiami pagrindiniai duomenys[4] apie 2011 m. Komisijos pradėtas pažeidimo dėl vėluojančio direktyvų perkėlimo nagrinėjimo procedūras: Šioje lentelėje pažeidimo dėl vėluojančio direktyvų perkėlimo nagrinėjimo procedūros suskirstytos pagal valstybes nares[5]: 2011 m. daugiausia pažeidimo dėl vėluojančio direktyvų perkėlimo nagrinėjimo procedūrų pradėta trijose politikos srityse: transporto (240), vidaus rinkos bei paslaugų (198) ir sveikatos bei vartotojų (164). Daug bylų iškelta dideliam valstybių narių skaičiui. Antai Komisija pradėjo procedūras prieš 23 valstybes nares dėl vėluojančio Direktyvos dėl efektyviai energiją vartojančių transporto priemonių[6] perkėlimo. Prieš 22 valstybes nares pradėtos pažeidimo nagrinėjimo procedūros dėl vėluojančio Direktyvos dėl kelių infrastruktūros saugumo valdymo[7] perkėlimo, prieš 23 – dėl vėluojančio Direktyvos dėl viešojo pirkimo gynybos ir saugumo srityse[8] perkėlimo ir prieš tiek pat valstybių narių – dėl vėluojančio naujos redakcijos Direktyvos dėl KIPVPS[9] perkėlimo. Prieš 12 valstybių narių pradėtos pažeidimo nagrinėjimo procedūros dėl leidimų prekiauti vaistais sąlygų[10]. 1.2. Kreipimasis į Teismą pagal SESV 258 straipsnį ir 260 straipsnio 3 dalį Pagal SESV 258 straipsnį kreipdamasi į Teismą dėl vėluojančio direktyvos perkėlimo į nacionalinę teisę, Komisija gali nurodyti baudų dydį, kaip nustatyta SESV 260 straipsnio 3 dalyje, nelaukdama pirmojo Teismo sprendimo. Šios Lisabonos sutartyje nustatytos naujovės tikslas – aktyviau skatinti valstybes nares perkelti direktyvas į nacionalinę teisę per teisės aktų leidėjo nustatytą laiką ir taip užtikrinti tikrąjį Sąjungos teisės aktų veiksmingumą. Pirmąkart dėl vėluojančio direktyvos perkėlimo su prašymu skirti baudas pagal SESV 260 straipsnio 3 dalį Komisija kreipėsi į Teismą 2011 m. pabaigoje[11]. 2011 m. priimti 9 tokie sprendimai susiję su 5 valstybėmis narėmis: Austrija (1 byla), Vokietija (3), Graikija (1), Italija (1) ir Lenkija (3). Siūlytų baudų už kiekvieną dieną dydis – nuo 44 876,16 iki 215 409,60 eurų (mokėti vienkartines baudas neprašyta). Daugiau informacijos apie šias bylas pateikiama Komisijos tarnybų darbiniame dokumente apibūdintuose valstybių narių padarytų pažeidimų profiliuose. 2. ES teisės aktų netinkamas perkėlimas į nacionalinę teisę ir blogas taikymas Komisija, kaip Sutarties sergėtoja, atlieka tyrimus, kad nustatytų ES teisės pažeidimus (2.1.2 punktas), o piliečiai, įmonės ir suinteresuotosios organizacijos iš esmės prisideda prie tokios stebėjimo užduoties vykdymo, pranešdami apie valstybių narių institucijų vykdomo ES teisės perkėlimo ir (arba) taikymo trūkumus (žr. skundus 2.1.1 punkte). Nustatytos problemos aptariamos per dvišales Komisijos ir atitinkamos valstybės narės diskusijas, siekiant jas išspręsti, kiek įmanoma, naudojant „EU Pilot“ sistemą. 2.1. Problemų nustatymas ir neoficialūs sprendimai 2.1.1. Skundai Skundus teikia piliečiai, įmonės, NVO ar kitos organizacijos. Jie nagrinėjami pagal Komisijos komunikatą dėl santykių su skundų dėl Sąjungos teisės taikymo pateikėjais administravimo[12], kuriame nustatytas tikslas per 12 mėnesių nuo skundo užregistravimo išnagrinėti bylą arba pradėti oficialią procedūrą. Šioje diagramoje pateikti pagrindiniai duomenys[13] apie 2011 m. piliečių pateiktus skundus: 3 115 naujų skundų: daugiausia skundų pateikta dėl trijų valstybių narių – Italijos (386), Ispanijos (306) ir Vokietijos (263). Piliečiai, įmonės ir organizacijos pranešė apie pažeidimus, ypač susijusius su aplinka, vidaus rinka bei paslaugomis ir teisingumo reikalais (atitinkamai 604, 530 ir 434 skundai). 3 078 nagrinėti skundai: po pirminio 2011 m. pateiktų daugiau kaip 3 000 skundų įvertinimo Komisija su atitinkamomis valstybėmis narėmis pradėjo dvišales diskusijas dėl 619 skundų, siekdama išsiaiškinti, ar pažeistos ES taisyklės[14]. Skundai, dėl kurių vyko dvišalės diskusijos, dažniausiai susiję su aplinka, vidaus rinka ir paslaugomis, mokesčiais ir muitų sąjunga (atitinkamai 149, 101 ir 87 bylos, dėl kurių pažeidimo procedūros dar nepradėtos). Dvišalės diskusijos su valstybėmis narėmis vyksta pagal „EU Pilot“ sistemą (žr. 2.1.3 punktą). Kaip ir anksčiau, piliečių peticijose Europos Parlamentui nurodyti valstybių narių vykdomo ES teisės taikymo trūkumai. Ypatingo Europos Parlamento dėmesio sulaukė aplinkos, užimtumo, teisingumo ir pagrindinių teisių, regioninės politikos ir sveikatos bei vartotojų klausimai. Daugiau informacijos apie peticijas pateikta Komisijos tarnybų darbiniame dokumente (II dalis). 2.1.2. Komisijos iniciatyva pradėtos bylos Galimi ES teisės pažeidimai taip pat nustatomi per pačios Komisijos atliekamus tyrimus. Kaip ir skundų atveju, pirmiausia Komisija pradeda su atitinkama valstybe nare dvišalę diskusiją, kad rastų greitą sprendimą. 2011 m. pradėtas 1 271 tyrimas. Daugiausia galimų pažeidimų nustatyta trijose politikos srityse – aplinkos, transporto ir mokesčių bei muitų sąjungos (atitinkamai 376, 178 ir 177 naujos bylos). Daugiausia tokių pažeidimų – Italijoje, Ispanijoje ir Lenkijoje (atitinkamai 125, 113 ir 81 nauja byla). Kai kurias oficialias pažeidimo nagrinėjimo procedūras Komisija pradėjo tiesiogiai, nenaudodama „EU Pilot“ sistemos ir išsiųsdama oficialų pranešimą pagal SESV 258 straipsnį. Tokios išimtinės bylos pradėtos, pavyzdžiui, dėl: · Tarptautinei vynuogių ir vyno organizacijai (Organisation Internationale de la Vigne et du Vin) priklausančių 20 valstybių narių veiksmų; · Italijos ir Kinijos dvišalio susitarimo, kuriuo diplomatinių pasų turėtojai atleidžiami nuo vizų reikalavimo. 2.1.3. Partnerystė su valstybėmis narėmis: „EU Pilot“ „EU Pilot“ – Komisijos iniciatyva, kuria siekiama atsakyti į klausimus ir spręsti ES teisės aktų taikymo problemas. Ją taikyti padeda internetinė duomenų bazė ir komunikacinė priemonė. „EU Pilot“ suteikia galimybę išspręsti problemas prieš pradedant oficialias pažeidimo nagrinėjimo procedūras. Kadangi iš principo bylos turėtų būti išnagrinėjamos per 20 savaičių, dialogas pagal „EU Pilot“ sistemą padeda sparčiai išspręsti problemas. Į „EU Pilot“ sistemą valstybės narės įsitraukė palaipsniui. Iki 2011 m. pabaigos prie sistemos prisijungė 25 valstybės narės, gerokai pažengė į priekį parengiamasis darbas su likusiomis dviem valstybėmis narėmis[15]. Šioje lentelėje pateikti pagrindiniai 2011 m. „EU Pilot“ duomenys[16]: 2011 m. pradėta 1 201 nauja byla: šį skaičių sudaro 510 Komisijos patvirtintų skundų ir 691 Komisijos iniciatyva pradėta nauja byla. 2011 m. baigta 700 bylų: iš 2011 m. 700 „EU Pilot“ bylų Komisija 508 bylas baigė, nes valstybė narė pateikė patenkinamą atsakymą. Valstybių narių bylų išnagrinėjimo lygis siekia 72,5 proc. (8,5 proc. mažiau nei 2010 m., kai lygis siekė 81 proc.)[17]. 1 096 bylos dar nagrinėjamos: iki 2011 m. pabaigos dauguma „EU Pilot“ bylų buvo susijusios su Italija (371), Ispanija (365) ir Vokietija (193). Kalbant apie politikos sritis, daugiausia bylų pradėta aplinkos srityje (335), vidaus rinkos bei paslaugų (129) ir mokesčių bei muitų sąjungos (117). Pernai Komisija baigė 183 „EU Pilot“ bylas, pradėdama oficialias pažeidimo nagrinėjimo procedūras. Neigiama procedūros pagal „EU Pilot“ sistemą baigtis dažniausiai buvo bylose, susijusiose su aplinka (49 tokios bylos), mokesčiais ir muitų sąjunga (24) ir transportu (21 atmetimas). Dažniausiai pereita prie pažeidimo nagrinėjimo procedūrų Italijos, Lenkijos ir Ispanijos bylose (atitinkamai 21, 15 ir 14 bylų). Daugiau informacijos pateikta paskutinėje „EU Pilot“ vertinimo ataskaitoje[18]. 2.2. Pažeidimo nagrinėjimo procedūros Jei valstybė narė nesiima priemonių įtariamam ES teisės pažeidimui pašalinti, pagal SESV 258 straipsnį[19] Komisija pradeda pažeidimo nagrinėjimo procedūras ir gali perduoti ginčą nagrinėti Europos Sąjungos Teisingumo Teismui (toliau – Teismas). Iki 2011 m. pabaigos dar nebaigtos nagrinėti 1 775 pažeidimo bylos[20]. Metai po metų nebaigtų nagrinėti pažeidimo bylų vis mažėja: 2010 m. – 2 100 bylų, o 2009 m. – beveik 2 900 bylų. Šiose lentelėse pažeidimai suskirstyti pagal valstybes nares ir politikos sritis: Per oficialią procedūrą valstybė narė ir Komisija toliau svarsto, kaip nacionalinę teisę suderinti su ES teisės aktais. Iš statistinių duomenų matyti, kad valstybės nares deda daug pastangų pažeidimams pašalinti be Teismo proceso[21]. 2011 metais: · Komisija baigė nagrinėti 203 pažeidimus, išsiuntusi oficialų pranešimą; · dar 167 bylos baigtos, išsiuntus valstybei narei pagrįstą nuomonę; · 29 pažeidimai baigti nagrinėti (arba kurių nagrinėjimą Teismas nutraukė), Komisijai nusprendus perduoti bylą nagrinėti Teismui. Iš viso baigti nagrinėti 399 pažeidimai, nes valstybė narė įrodė, kad laikosi ES teisės. 2011 m. pagal SESV 258 straipsnį Teismas priėmė 62 sprendimus, iš kurių 53 (85 proc.) buvo palankūs Komisijai. Paprastai valstybės narės imasi reikiamų priemonių, kad Teismo sprendimas būtų įvykdytas laiku. Tačiau 2011 m. pabaigoje Komisija turėjo tęsti 77 pažeidimo nagrinėjimo procedūras, vykdomas pagal SESV 260 straipsnio 2 dalį, nes valstybės narės nevykdė Teismo sprendimų. Dauguma bylų susijusios su Graikija (13), Italija (12) ir Ispanija (8). Beveik pusė SESV 260 straipsnio 2 dalies pažeidimų susiję su aplinka (36), kelios bylos – su vidaus rinka bei paslaugomis (10) ir transportu (8). Iki 2011 m. pabaigos iš 77 bylų 11 Teismui perduotos nagrinėti jau antrą kartą. Pernai pagal SESV 260 straipsnio 2 dalį priimti tik du Teismo sprendimai – prieš Graikiją[22] ir Italiją[23]. Iš principo, pagal SESV 260 straipsnio 2 dalį Teismo priimamu sprendimu prasižengusiai valstybei narei skiriama vienkartinė bauda ir (arba) bauda už kiekvieną dieną. Prasižengusi valstybė narė vienkartinę baudą turi sumokėti nedelsdama, o baudą už kiekvieną dieną – tol, kol įvykdys pirmąjį Teismo sprendimą. 3. Pažeidimai politinio ciklo etapais 3.1. Pažeidimų duomenys – paskata imtis veiksmų Duomenys apie valstybių narių rezultatus, pasiektus taikant teisę, naudojami politinio ciklo etapais. Didelis pažeidimų skaičius liudija apie galimas įgyvendinimo problemas, kurias reikia spręsti (pvz., keisti galiojančias taisykles, išaiškinti galiojančius teisės aktus ar galbūt rengti naujus teisės aktus). Įgyvendinimo problemoms spręsti skirtos kai kurios iš 2011 m. Komisijos darbo programoje pateiktų strateginių iniciatyvų: · naujasis teisėkūros procedūra priimamo teisės akto pasiūlymas dėl darbuotojų komandiravimo, kuriuo siekiama gerinti Direktyvos 96/71/EB dėl darbuotojų komandiravimo įgyvendinimą ir praktinį taikymą[24]; · pasiūlyme dėl naujų teisinio reglamentavimo pagrindų pajamų iš nusikaltimų įšaldymo ir konfiskavimo srityje pripažinta, kad kai kurios nuostatos neperkeltos į nacionalinę teisę arba joje netinkamai įgyvendintos[25]; · iniciatyvoje iš dalies keisti direktyvas dėl kapitalo poreikių (4-as dokumentų rinkinys) tvirtinta, kad ankstesnių direktyvų dėl kapitalo poreikių įgyvendinimo nacionalinių galimybių įvairovė ir laisvė trukdė darniai tenkinti kapitalo poreikius Europoje[26]. 3.2. Geresnis įgyvendinimo rengimas ir planavimas Suvokti teisės perkėlimo ir taikymo sunkumus itin svarbu ankstyvaisiais politikos formavimo etapais (pavyzdžiui, rengiant poveikio vertinimą). Kad galėtų įvertinti, ar pasiūlymas tinkamas, Komisija turi iš pat pradžių įsivaizduoti, kaip jis galėtų būti įgyvendinamas valstybėse narėse. Jei įgyvendinimo sunkumai svarstomi poveikio vertinimo rengimo etapu, vėliau įgyvendinimas palengvėja. Komisija gali padėti kompetentingoms nacionalinėms institucijoms užtikrinti tinkamą ES taisyklių perkėlimą ir taikymą, nustatydama pagrindinius rizikos, kylančios savalaikiam ir tinkamam naujų (arba iš dalies pakeistų) teisės aktų įgyvendinimui, veiksnius ir rekomenduodama, kokius rizikos mažinimo veiksmus numatyti įgyvendinimo planuose. Komisija parengė keletą 2011 m. strateginių iniciatyvų įgyvendinimo planų. Tarp jų – planai dėl prekybos vertybiniais popieriais naudojantis viešai neatskleista informacija ir manipuliavimo rinka (piktnaudžiavimo rinka)[27]; vartotojų ginčų alternatyvaus sprendimo[28]; Direktyvos 2006/43/EB dėl teisės aktų nustatyto metinės finansinės atskaitomybės ir konsoliduotos finansinės atskaitomybės audito pakeitimų[29]; bendros konsoliduotosios pelno mokesčio bazės[30]. Kitos paramos valstybėms narėms formos – dvišaliai nacionalinės administracijos ir Komisijos ryšiai, ekspertų grupių posėdžių rengimas ir gairių, vadovų, aiškinamųjų raštų bei darbinių dokumentų skelbimas. 3.3. Dalijimasis informacija siekiant geresnės žinių bazės Siekiant pažangaus reglamentavimo tikslų itin svarbu, kad piliečiai ir įmonės suvoktų, kaip ES teisės aktai taikomi valstybėse narėse. 2011 m. išspręstas senas ES institucijų ginčas šiuo klausimu. Ginčytasi dėl to, kaip valstybės narės turi išsamiai aiškinti, kaip jos perkelia direktyvas į savo teisinę sistemą (žr. ankstesnių ES teisės taikymo stebėjimo ataskaitų skirsnį „Atitikties lentelės“). ES institucijų sutartas sprendimas apibūdintas bendruose politiniuose pareiškimuose ir taikomas nuo 2011 m. lapkričio 1 d[31]. Pagal susitarimą Komisija, atsižvelgdama į kiekvieną konkretų atvejį ir deramai pagrįsdama, gali prašyti, kad valstybės narės perduotų aiškinamuosius dokumentus. Jei valstybė narė mano, kad tai naudinga, tokie dokumentai gali būti pateikti kaip atitikties lentelės. Aiškinamuosiuose dokumentuose turi būti parodytas nacionalinių direktyvos perkėlimo taisyklių ryšys su konkrečiomis tos direktyvos nuostatomis. Į direktyvos preambulę bus įtraukta konstatuojamoji dalis, kurioje bus daroma nuoroda į valstybių narių politinį įsipareigojimą pateikti Komisijai vieną ar daugiau aiškinamųjų dokumentų. Pirmoji šiuose pareiškimuose nustatytų tikslų įgyvendinimo peržiūra bus atlikta iki 2013 m. lapkričio 1 d. 4. Išvados Kaip ir anksčiau, valstybėms narėms sunku tinkamai taikyti ES teisę. Problemos neretos ankstyvaisiais įgyvendinimo etapais, vis daugiau problemų kelia vėluojantis įgyvendinimas. Per pastaruosius trejetą metų išryškėjo nerimą kelianti vis dažnesnių pažeidimų dėl vėluojančio direktyvų perkėlimo tendencija. Tačiau, Komisijai pradėjus pažeidimo nagrinėjimo procedūras, apie nacionalines priemones paprastai pranešama sparčiai. Problemų sprendimo mechanizmai veikia. 2011 m. prie „EU Pilot“ sistemos prisijungė dar 7 valstybės narės. Iš viso sistemą dabar taiko 25 valstybės narės. Pagal „EU Pilot“ sistemą rengiamos diskusijos dėl problemų sprendimo sudarė sąlygas laiku pašalinti beveik du trečdalius galimų 2011 m. pažeidimų. Toliau mažėjo pradėtų oficialių pažeidimo nagrinėjimo procedūrų ir ETT perduotų bylų skaičius. Tai iš dalies rodo, kad „EU Pilot“ sistema veikia ir kad valstybės narės deda daug pastangų savo teisės aktams bei praktikai suderinti su ES teise, kai procedūra pradedama. Komisija, kaip Sutarties sergėtoja, ir toliau akylai stebės, kaip taikoma ES teisė. Kadangi įgyvendinimas yra itin svarbus sėkmingo bei veiksmingo politikos formavimo ES lygmeniu veiksnys ir neatsiejama Komisijos pažangaus reglamentavimo darbotvarkės dalis, pažeidimų duomenys taip pat vis dažniau naudojami politikos kūrimo ciklo etapais, visų pirma rengiant vertinimus. [1] 2011 m. pabaigoje, be pirminės teisės (Sutarčių), ES acquis sudarė 8 862 reglamentai (2010 m. – apie 8 400) ir 1 885 direktyvos (2010 m. – apie 2 000). [2] Reikėtų pažymėti, kad pažeidimo nagrinėjimo procedūros gali būti pradėtos ir pagal kitas ES teisės nuostatas, pavyzdžiui, pagal SESV 106 straipsnį kartu su 101 ar 102 straipsniais. [3] Komisijos komunikatas „Rezultatų siekianti Europa – Bendrijos teisės taikymas“, COM(2007) 502 galutinis, p. 9. [4] Iš bendro 2010 m. pradėtų ir 2011 m. naujų pažeidimo dėl vėluojančio direktyvų perkėlimo nagrinėjimo procedūrų skaičiaus (470+1 185=1 655) išskaičiuotas baigtų procedūrų skaičius (1 655-893=763). [5] Lentelėje nurodytas iki 2011 m. gruodžio 31 d. pradėtų pažeidimo dėl vėluojančio direktyvų perkėlimo nagrinėjimo procedūrų skaičius, neatsižvelgiant į metus, kuriais pradėta procedūra. O I priedo puslapiuose, skirtuose valstybėms narėms, esančiame skirsnyje „Direktyvų perkėlimas į nacionalinę teisę“ parodyta, kiek 2011 m. prieš valstybes nares pradėta naujų pažeidimo dėl vėluojančio direktyvų perkėlimo nagrinėjimo procedūrų. [6] Direktyva 2009/33/EB dėl skatinimo naudoti netaršias ir efektyviai energiją vartojančias kelių transporto priemones. [7] Direktyva 2008/96/EB dėl kelių infrastruktūros saugumo valdymo. [8] Direktyva 2009/81/EB dėl darbų, prekių ir paslaugų pirkimo tam tikrų sutarčių, kurias sudaro perkančiosios organizacijos ar subjektai gynybos ir saugumo srityse, sudarymo tvarkos derinimo. [9] Direktyva 2009/65/EB dėl įstatymų ir kitų teisės aktų, susijusių su kolektyvinio investavimo į perleidžiamus vertybinius popierius subjektais (KIPVPS), derinimo. [10] Direktyva 2009/53/EB, iš dalies keičianti [ankstesnių direktyvų] nuostatas dėl leidimų prekiauti vaistais sąlygų keitimo. [11] Komisijos komunikate „Sutarties dėl Europos Sąjungos veikimo 260 straipsnio 3 dalies įgyvendinimas“ išsamiai apžvelgta, kaip Komisija taiko šį straipsnį. [12] COM(2002) 141 galutinis, kurį 2012 m. balandžio 2 d. pakeitė COM(2012) 154. [13] Iš bendro 2010 m. nebaigtų nagrinėti ir 2011 m. pateiktų naujų skundų skaičiaus (2 197+3 115=5 312) išskaičiuotas nagrinėtų skundų skaičius (5 312-3 078=2 234). [14] Kiti skundai toliau nenagrinėti, nes ES teisės aktai nebuvo pažeisti, Komisija trūksta įgaliojimų arba korespondencija nelaikoma skundu. Be to, pažymėtina, kad skubiais ir išimtiniais atvejais Komisija gali nuspręsti valstybei narei įteikti oficialų pranešimą (SESV 258 straipsnis), nerengdama išankstinių dvišalių diskusijų. [15] 2011 m. sausio mėn. prie sistemos prisijungė Belgija, Lenkija, Latvija ir Rumunija, o kovo mėn. – Kipras. 2011 m. rugsėjo mėn. prisijungus Prancūzijai ir Graikijai, liko neprisijungę tik Liuksemburgas ir Malta. [16] Iš bendro 2010 m. nebaigtų nagrinėti ir 2011 m. užvestų naujų „EU Pilot“ bylų skaičiaus (1 384+1 201=2 585) išskaičiuotas nagrinėtų bylų skaičius (2 585-804=1 781). [17] 28-oji metinė ES teisės taikymo kontrolės ataskaita (2010 m.). [18] 2011 m. gruodžio 21 d. paskelbta Antroji „EU Pilot“ vertinimo ataskaita. [19] Arba pagal kitas SESV nuostatas, žr. 2 išnašą. [20] Įskaičiuotos visos procedūros, per kurias valstybė narė iš Komisijos gavo bent vieną SESV 258 straipsnyje numatytą oficialų pranešimą. [21] Duomenys apskaičiuoti remiantis skundų pagrindu ir Komisijos iniciatyva pradėtomis bylomis ir neapima I punkte aptartų vėluojančio direktyvų perkėlimo nagrinėjimo procedūrų statistikos. [22] Sprendimas C-407/09 Komisija prieš Graikiją (vienkartinė 3 000 000 eurų bauda). [23] Sprendimas C-496/09 Komisija prieš Italiją (vienkartinė 30 000 000 eurų bauda). [24] Direktyvos dėl Direktyvos 96/71/EB dėl darbuotojų komandiravimo vykdymo užtikrinimo planas ir pasiūlymas. [25] Direktyvos dėl pajamų iš nusikaltimų įšaldymo ir konfiskavimo veiksmų planas ir pasiūlymas. [26] Kapitalo poreikių direktyvų 2006/48/EB ir 2006/49/EB dalinio keitimo veiksmų planas ir pasiūlymai (1 ir 2) (4-as dokumentų rinkinys). [27] COM(2011) 651 galutinis. [28] COM(2011) 793 galutinis. [29] COM(2011) 778. [30] COM(2011) 121/4. [31] 2011 m. rugsėjo 28 d. bendras politinis pareiškimas dėl aiškinamųjų dokumentų (OL C 369, 2011 12 17, p. 14OJ C 369, 17.12.2011, p. 14–14) ir 2011 m. spalio 27 d. bendras politinis pareiškimas dėl aiškinamųjų dokumentų (OL C 369, 2011 12 17, p. 15).